આ અંગેની વિગત એવી છે કે જસદણ તાલુકાના દહીસર ગામના ૭૫ વર્ષીય ખેડુત દેવશીભાઇ ભીખાભાઇ સાકરીયા બે દિવસ પહેલા પોતાની વાડીમાં રોઝનો ત્રાસ હોય અને રોઝનું ટોળુ આવતા રોઝને ભગાડવા દોડતા નજીકના એક કુંભારના ખેતરમાં કુવામાં પગ લપસી પડ્યો હતો. સાંજનો બનાવ હતો પોતાના પરિવાર અને વાડીના માલીકને પણ ખબર નહોતી કે દેવશીબાપા વાડીએથી ઘરે આવ્યા નથી. આથી પરિવારજનોએ શોધખોળ શરૂ કરી પણ બે દિવસ ભાળ મળી નહોતી. અચાનક સોમવારે બપોરે એક લાશ કુવાના પાણીમાં તરે છે એવી જાણ મૃતકના પૌતરને કોઇએ કરતા તેમણે આ અંગે ભાડલા પોલીસમથકમાં જાણ કરી હતી. ત્યારબાદ લાશને પીએમ. માટે જસદણ સરકારી હોસ્પિટલમાં ખસેડવામાં આવી હતી. પરંતુ ફરજપરના ડોક્ટરોએ આ લાશ કોહવાયેલી છે તેથી રાજકોટ ફોરેન્સીક લેબોરેટરીમાં આ પીએમ થઇ શકે તેવું કહેતા મૃતકના પરિવારજનોએ ડોક્ટરો સાથે એવી ઉગ્ર ચર્ચા કરી કે લાશનું પી.એમ. અહીં જસદણ જ કરાવવું છે જયારે ડોક્ટરોએ એવી દલીલ કરી કે લાશનું પીએમ જસદણ થઇ ન શકે. આ અંગે મોડી સાંજ સુધી હોસ્પિટલમાં ઉગ્ર વાતાવરણ રહ્યું હતું. દહીસર ગામના સરપંચ કડવાભાઇ દાનાભાઇ સોસાએ જણાવ્યું કે જો ઘટનાના જવાબદાર ડોક્ટરો છે અને રાજકોટ લાશને પીએમ માટે મોકલાશે તો આ લાશ અમારે જોતી નથી આ ઘટનામાં બન્ને પક્ષે સમાધાન થાય તે હેતુથી દુર્ગેશભાઇ કુબાવત, જીજ્ઞેશભાઇ હિરપરા, ભરતભાઇ છાયાણી સહિતના ભાજપના આગેવાનો દોડી આવ્યા હતા અને તેમણે બન્ને પક્ષે સમજાવટ થાય તેવી ચર્ચાઓ શરૂ કરી છે આ લખાય છે ત્યાં સુધીમાં સરકારી હોસ્પિટલમાં લોકોના ટોળેટોળા ઉમટ્યા છે.